tartuNLP/wikipedia-smugri-20251201 huggingface dataset:
Ingrid Teesalu

 
Ingrid Teesalu (sündinud 12. jaanuaril 1990 Tallinnas) on eesti teleajakirjanik.
Haridus.
Teesalu lõpetas 2009. aastal Tallinna Kuristiku Gümnaasiumi. Samal aastal võitis ta Tallinnas toimunud ingliskeelse kõnevõistluse ning esindas Eestit Londonis toimunud rahvusvahelisel kõnevõistlusel. Lõi kaasa koolilehe Kresku toimetamisel, mis tunnistati 2006. aastal Eesti parimaks koolileheks. 
Pärast gümnaasiumi jätkas ta õpinguid Balti Filmi- ja Meediakoolis (BFM) audiovisuaalse meedia bakalaureuseõppes. Koostöös Madis Veltmaniga valminud lõputöö, lühidokumentaal "Koolitee", esilinastus Eesti Televisioonis 1. septembril 2012.
Töö.
2011. aasta veebruaris alustas tööd toimetajana Eesti Rahvusringhäälingu ingliskeelses uudisteportaalis. 2012. aastal töötas monteerijana kanalis Sony Channel. 
2013. aasta veebruarist töötas ta TV3 "Seitsmestes uudistes" välisuudiste toimetajana ja aastatel 2013–2015 TV3 ilmateadustajana. 2015. aasta juunist on ta "Seitsmeste uudiste" saatejuht.
Isiklikku.
Kasvas üles Tallinnas Lasnamäel kakskeelses perekonnas, kus räägiti eesti ja vene keelt. Enamiku lapsepõlvesuvedest veetis Pärnus vanavanemate juures. Ta ema on raamatupidaja ja isa programmeerija. Kooliajal tegeles karate ja "show"-tantsuga. 
Ta on elanud nii Ameerika Ühendriikides kui ka Suurbritannias. Koroonapandeemia ajal hakkas rõdul taimi kasvatama ja klaverimänguga. Armastab reisida. 
2020. aastal kihlus Uus-Meremaalt pärit sisekujundaja ja tootedisaineri Keith Orchardiga.
Tuuli Tolmov

Tuuli Tolmov (sündinud 7. märtsil 1994) on eesti kirjanik.
Haridus.
Tuuli Tolmov on lõpetanud 2010. aastal Kolga-Jaani Põhikooli, 2013. aastal Noarootsi Gümnaasiumi ja 2017. aastal Tartu Ülikooli bakalaureuseõppe ajaloo erialal. Alates 2023. aastast õpib ta Tartu Ülikooli magistriõppes arheoloogiat. 
Looming.
Tuuli Tolmov on kirjutanud nii lühijutte kui ka romaane. Ta on Eesti Noortekirjanduse Ühingu asutajaliige. Alates 2017. aastast on ta NaNoWriMo (National Novel Writing Month) Eesti piirkonna esindaja.
Kvoll

Kvoll ("Dasyurus") on perekond lihatoidulisi kukrulisi Austraalias ja Uus-Guineas. Perekonnas on kuus liiki.
Kvollid on kassisuurused (olenevalt liigist kaaluvad 300 g kuni 7 kg) ja pruuni või musta karvastikuga. Nad on peamiselt öise eluviisiga ning toituvad väikestest imetajatest, lindudest, sisalikest ja putukatest.
Bugatti Veyron

Bugatti Veyron EB 16.4 on keskmootoriga sportauto, mille on Saksamaal välja töötanud Bugatti Engineering GmbH ning mida tootis Bugatti Automobiles SAS Prantsusmaal Molsheimis. 
Veyroni põhikontseptsiooni autoriks on Bugatti peainsener ja tehnikaguru Frank Götzke ja see sai nime võidusõitja Pierre Veyroni järgi. 
Algse versiooni tippkiirus on 407 km/h (253 mph). BBC telesaade "Top Gear" nimetas selle aastakümne autoks ja parimaks autoks 2000–2009. Tavaline Bugatti Veyron pälvis 2005 ka Top Geari aasta parima autoga nimetuse.
Veyroni Super Sporti versioon on üks kiiremaid tänavalegaalseid autosid maailmas, mille tippkiirus on 431,072 km/h (267,856 mph). Veyron Grand Sport Vitesse oli maailma kiireim "rodster", mis saavutas 6. aprillil 2013 toimunud katsel keskmiseks tippkiiruseks 408,84 km/h (254,04 miili/tunnis).
Veyroni peadisainer oli Hartmut Warkuß ja välisilme kujundas Jozef Kabaň Volkswagenist, kusjuures suur osa inseneritöödest toimus tehnilise peadirektori Wolfgang Schreiberi juhendamisel. Veyron sisaldab helisüsteemi, mille on välja töötanud ja ehitanud Burmester Audiosysteme.
Toodetud on mitu erimudelit. 2010. aasta detsembrist hakkas Bugatti pakkuma ostjatele võimalust valida auto ja selle sisemuse värvi kasutades rakendust Veyron 16.4 Configurator. Bugatti Veyron tootmine lõpetati 2014. aasta lõpus, kuid erimudeleid toodeti kuni 2015. aastani.
Põrandahari

Põrandahari on levinuim tööriist, mida kasutatakse koristus- ja puhastustöödel. Peamiselt on seda tüüpi hari pika varre ja lapiku harjapeaga ning neid kasutatakse kõige enam põrandate puhastamiseks ja pühkimiseks.
Põrandahari koosneb pikast varrest ehk käepidemest ning lapikust harjapeast, kuhu on kinnitatud harjased. Peamiselt on vars valmistatud puidust, plastist või metallist ning harjased on tänapäeval peamiselt plastist.
Ajalugu.
Põrandaharjad arenesid välja luudadest ning tänapäevase lapiku kuju said nad alles 19. sajandi keskpaigas.
Suzuki SX4

Suzuki SX4 on 2006. aastast müügil olnud väike linnamaastur, mida toodab Jaapani autotootja Suzuki. SX4 on lühend ingliskeelsest lausest "Sports X over 4 all seasons".
Esimese põlvkonna SX4 oli saadaval nii luukpära- kui ka sedaankerega ja neid pakuti ka nelikveolistena. Suzuki SX4 müüdi teatud Euroopa turgudel ka Fiat Sedici nime all. Selle disainis Giorgetto Giugiaro Italdesign Giugiaro stuudio ning seda toodeti aastast 2006. Kuigi algul toodeti SX4 vaid Euroopa turu jaoks, laieneti hiljem suuremale osale Suzuki rahvusvahelisest turust.
2013. aastal toodi turule teine põlvkond, mille nimeks sai Suzuki SX4 S-Cross ja 2014. aastani müüdi nii esimese kui ka teise põlvkonna mudeleid. Teise põlvkonna SX4-ja Fiat ei turusta ning SX4 sedaan asendati Suzuki Ciaziga.
Kolmanda põlvkonna mudelit, mis kandis taas nime SX4 S-Cross, esitleti 25. novembril 2021. 
Auto põhineb küll eelmise põlvkonna mudelil, aga see on saanud täiesti uue esi- ja tagaosa disaini. Uus on ka armatuurlaua kujundus, kus on nüüd Vitaralt pärinev 4,2-tollise LCD-infoekraaniga näidikuplokk ja 7- või 9-tollise puuteekraaniga multimeediasüsteem.
Cyle Larin

Cyle Christopher Larin (sündinud 17. aprillil 1995 Bramptonis) on Kanada jalgpallur, kes mängib ründajana Hispaania kõrgliigaklubis Mallorca ja Kanada jalgpallikoondises.
2007. aastal liitus ta Kanada klubi Sigma FC noorteakadeemiaga. Aastatel 2013–2014 mängis ta Connecticuti Ülikooli jalgpallimeeskonnas.
2015. aasta jaanuaris sõlmis ta lepingu Major League Socceri (MLS) klubiga Orlando City. Ta mängis liigas kolm hooaega ja lõi igal hooajal vähemalt 12 väravat. 2015. aastal lõi ta liigas 17 väravat ja valiti liiga hooaja parimaks noormängijaks. 2016. aastal osales Larin MLS-i tähtede mängul.
2018. aasta jaanuaris siirdus ta Türgi kõrgliigaklubisse Beşiktaş. Oma esimeses Türgi kõrgliiga mängus 7. aprillil 2018 lõi ta Göztepe vastu värava. 2018. aasta augustis tegi ta UEFA Euroopa Liiga eelringi kohtumises Fääri saarte klubi B36 Tórshavni vastu kübratriki. Sellega sai ta pärast Demba Bad teiseks Beşiktaşe mängijaks, kes Euroopa klubide võistlustel kübaratriki teinud on. Hooajal 2019–20 mängis Larkin laenul Belgia kõrgliigaklubis Zulte Waregem, lüües liigas seitse väravat. 2021. aastal tuli Larin Beşiktaşega Türgi meistriks ning võitis lisaks nii Türgi karika kui ka superkarika. Hooaeg 2020/21 oli samuti talle individuaalselt kõige edukam, kui ta lõi Türgi kõrgliigas 19 väravat.
2022. aasta juulis sõlmis Larin kolmeaastase lepingu Belgia kõrgliigaklubiga Club Brugge. 2023. aasta jaanuaris läks ta kuni hooaja lõpuni laenule Hispaania kõrgliigaklubisse Valladolidi Real, kus ta lõi 19 mänguga kaheksa väravat, kuid Valladolidi Real langes hooaja lõpus kõrgliigast välja.
2023. aasta augustis liitus Larin Mallorcaga.
Kanada jalgpallikoondises debüteeris Larin 2014. aasta mais mängus Bulgaaria vastu. Koondisekarjääri esimese värava lõi ta 30. märtsil 2015 sõprusmängus Puerto Rico vastu. Ta on kuulunud Kanada koondisse 2022. aasta maailmameistrivõistlustel ning 2015., 2017., 2019. ja 2021. aasta CONCACAF Gold Cup'il.
Jüri Soone

Jüri Soone (8. juuli 1940 Tallinn) on eesti keemik ja majandustegelane. 
Haridus.
Ta on lõpetanud Tallinna 22. Keskkooli (J. Westholmi Gümnaasium) 1958, Tallinna Polütehnilise Instituudi keemiamäeteaduskonna
keemilise tehnoloogia erialal 1963, Leningradi Tehnoloogiainstituudis aspirantuuri 1974–1978. 
Ta on tehnikateaduste kandidaat (Leningradi Tehnoloogiainstituut) 1979.
Töökäik.
Kohtla-Järve Põlevkivikeemia Tootmiskoondise operaator, meister-tehnoloog, seadmeülem, tsehhi tehnoloog 1963–1978, tsehhi- ja kesklabori juhataja 1973–1978, tootmisdirektor 1978–1980; Eesti NSV TA Keemia Instituudi teadusdirektor 1980–1988; Tootmiskoondis Flora peainseneri asetäitja, AS Flora Ekspert juhataja 1989–1993; RAS Kiviter peadirektor 1993–1998; AS Silmet peadirektor 1998–1999. Tallinna Tehnikaülikoolis keemiateaduskonna keemiatehnika instituudi kütuste tehnoloogia professor 2000–2005; TTÜ Põlevkivi Instituudi direktor 2000–2005; keemia- ja materjalitehnoloogia teaduskonna põlevkivi instituudi direktori kt, erakorraline professor 2005–2007; kütuste keemia ja tehnoloogia õppetooli juhataja 2005–2007; kütuste keemia ja tehnoloogia õppetooli professor, 2007–2009; sama õppetooli juhataja 2009–2010; emeriitprofessor 2014. 
Teadustöö.
Naftafraktsioonide ja põlevkivibensiini pürolüüs, süsivesinike korrosiooni tekkepõhjused ja korrosiooni väävliühenditega inhibeerimine. Avaldanud 45 publikatsiooni, autoritunnistusi, leiutisi 20. Tema juhendamisel kaitstud 4 magistriväitekirja ja üks doktoritöö 
Teaduskorralduslik tegevus.
Rahvusvahelise põlevkivisümpoosioni korraldamine 2002; mitmete rahvusvaheliste ja kodumaiste põlevkivi-alaste projektide juhtimine, on olnud TTÜ nõukogu liige; TTÜ keemia- ja materjalitehnoloogia teaduskonna ning põlevkivi instituudi nõukogu liige/juhataja; ajakirja Oil Shale peatoimetaja asetäitja; Euroopa Komisjoni teadusprogrammi ekspert; NSV Liidu TA ning Teaduse ja Tehnika komitee ametkondadevahelise füsiko-keemilise bioloogia ja biotehnoloogia probleemnõukogu ja keskkonnakaitse nõukogu liige; Eesti Orgaanilise Peenkeemia
vabariikliku programminõukogu liige; Keemiatööstuse Liidu juhatuse liige; Tööstuse ja Tööandjate Liidu juhatuse liige; Suurettevõtete Assotsiatsiooni juhatuse liige; Eesti Inseneride Liidu Tallinna osakonna juhatuse liige; Energeetika, mäe- ja keemiatööstuse kutsenõukogu liige.
Prohladnõi

Prohladnõi (vene "Прохладный", kabardi-tšerkessi "Прохладнэ") on linn Venemaa Kabardi-Balkaari Vabariigis, Prohladnõi rajooni keskus. 
Linn asub Põhja-Kaukaasia tasandikul Malka jõe ääres, Naltšikist 50 km kirdes.
Prohladnõi on elanike arvult Naltšiki järel vabariigi teine linn. Elanikke oli 2020. aastal 58 226. 2010. aasta rahvaloenduse andmetel oli elanikest venelasi 76,7%, kabarde 4,6%, armeenlasi 3,6% , türklasi 3,5%, korealasi 3,1% ja ukrainlasi 1,5%.
Ajalugu.
Linn asutati 1784. aastal kasakate staniitsana Venemaa Kaukaasia kaitsevööndi kindlustus juurde.
1937. aastal sai linnaõigused.
Rodõnske

Rodõnske (ukraina Родинське) on linn Ukrainas Donetski oblastis Pokrovski haldusalas.
Rodõnske asutati 1950. aastal, 1962. aastal sai linnaõigused.
Josef de Souza

Josef de Souza Dias (sündinud 11. veebruaril 1989 Rio de Janeiros) on Brasiilia jalgpallur, kes mängib poolkaitsjana Türgi kõrgliiga klubis Beşiktaş.
Ta alustas klubikarjääri Brasiilia klubis Vasco da Gama, mille noorteakadeemiaga liitus ta 1998. aastal. Klubi põhimeeskonnas debüteeris ta 2008. aastal Brasiilia esiliigas.
2010. aastal liitus ta Portugali kõrgliiga klubis Porto, kuid naasis 2012. aastal Brasiiliasse, mängides aastatel 2012–2014 Brasiilia kõrgliigas Grêmio ja aastatel 2014–2016 São Paulo ridades. 2014. aastal valiti Souza Brasiilia kõrgliiga hooaja sümboolsesse koosseisu.
Aastatel 2015–2018 mängis ta Türgi kõrgliiga klubis Fenerbahçe. Seejärel mängis ta kaks hooaega Saudi Araabia kõrgliiga klubis Al Ahli ning naasis 2020. aastal Türki.
Aastatel 2014–2015 mängis Souza Brasiilia jalgpallikoondises kolmes kohtumises.
Kurg (täpsustus)

Kurg on lindude perekond kurglaste sugukonnas.
Kurgede all võidakse Eestis silmas pidada:
Harva kohtab Eestis haudelinnuna ka must-toonekurge. Eksikülalistena ka mitut kure perekonda kuuluvat liiki.
On ka:
Adem Ljajić

Adem Ljajić (serbia kirillitsas Адем Љајић; sündinud 29. septembril 1991 Novi Pazaris) on Serbia jalgpallur, kes mängib ründava poolkaitsjana Türgi kõrgliiga klubis Beşiktaş.
Ta alustas klubikarjääri FK Partizanis, mille meeskonnas debüteeris ta Serbia kõrgliigas hooajal 2008–09, tulles samal hooajal klubiga Serbia meistriks.
2010. aasta jaanuaris sõlmis ta viieaastase lepingu Itaalia kõrgliiga klubiga Fiorentina. 2013. aasta augustis siirdus ta 11 miljoni euro eest AS Romasse. Hooajal 2015–16 mängis ta Romast laenul Milano Internazionales.
2016. aasta juulis sõlmis Ljajić lepingu Torinoga.
2018. aasta augustis läks ta Torinost laenule Beşiktaşesse, kellega sõlmis järgmise aasta mais püsiva lepingu.
Serbia jalgpallikoondises debüteeris Ljajić 2010. aastal. Koondisekarjääri esimese värava lõi ta 7. juunil 2015 sõprusmängus Aserbaidžaani vastu. Ta kuulus Serbia koondisse 2018. aasta maailmameistrivõistlustel.
Kândali provints

Kândali provints on 1. järgu haldusüksus Kambodžas. See ümbritseb pealinna Phnom Penhi. 
Provintsi halduskeskus on Ta Khmau.
Haldusjaotus.
Provints jaguneb 11 ringkonnaks, kus on 146 valda ja 1087 küla.
Prey Vêngi provints

Prey Vêngi provints on 1. järgu haldusüksus Kambodžas. Asub riigi kaguosas ja piirneb lõunas Vietnamiga.
Provintsi halduskeskus on Prey Vêng.
Haldusjaotus.
Provints jaguneb 12 ringkonnaks, kus on 116 valda ja 1139 küla.
Pilvelumestuse-auk

Pilvelumestusauk (ingl "hole-punch cloud, fallstreak hole") on atmosfäärinähtus, mis tekib siis, kui pilved koosnevad allajahtunud veepiisakestest, mille temperatuur on –20...–30 °C. Kui atmosfääris tekib mingi häiring, näiteks lendab lennuk pilvekihist läbi, võib aerodünaamilise rõhulanguse tõttu moodustuda palju jääkristalle, mis võivad seejärel vallandada doominoefekti, nii et allajahtunud veepiisakesed külmuvad kohe jääkristallideks kuni teatud kauguseni häiringust. Tekkinud jääkristallid langevad sajujoontena pilvekihist välja ning tekib auk.
Takêvi provints

Takêvi provints on 1. järgu haldusüksus Kambodžas. Asub riigi lõunaosas ja piirneb lõunas Vietnamiga.
Provintsi halduskeskus on Doun Kaev.
2008. aastal oli provintsi rahvaarv 843 931.
Haldusjaotus.
Provints jaguneb 10 ringkonnaks, kus on 100 valda ja 1117 küla.
Sihanoukville'i provints

Sihanoukville'i provints on 1. järgu haldusüksus Kambodžas. 
Provintsi halduskeskus on Sihanoukville.
Sihanoukville'i provints loodi 22. detsembril 2008.
Haldusjaotus.
Provints jaguneb 4 ringkonnaks.
Vytautas Bingelis

Vytautas Bingelis (sündinud 16. märtsil 1941 Kaunases) on Leedu endine poksija.
Tema treener on olnud ka Algirdas Šocikas.
Ta oli raskekaalus (üle 81 kg) 1972. aastal NSV Liidu meister. Ta sai NSV Liidu meistrivõistlustel poolraskekaalus (kuni 81 kg) 1966. aastal 2. koha ning 3. koha poolraskekaalus (kuni 81 kg) aastatel 1968, raskekaalus (üle 81 kg) 1971 ja 1975.
Elmer S. Riggs

Elmer Samuel Riggs (23. jaanuar 1869 – 25. märts 1963) oli Ameerika Ühendriikide paleontoloog.
Ta lõpetas Kansase Ülikooli ja töötas seejärel Ameerika Loodusloomuuseumis. 1898. aasta mais asus Riggs tööle Fieldi Loodusmuuseumisse Chicagos, kus töötas kuni pensionile jäämiseni 1942. aastal.
Elmer S. Riggs avastas esimesena Brahhiosauruse skeleti.
Fontanka

Fontanka (vene keeles Фонтанка) on Neeva jõe vasakpoolne harujõgi. See voolab läbi kogu Peterburi siselinna, alates Suveaiast kuni Gutujevi saareni. Kanaldatud jõe pikkus on 6,7 kilomeetrit, laius kuni 70 meetrit ja sügavus kuni 3,5 meetrit. Moika moodustab Fontanka parempoolse haru.
David McGoldrick

David James McGoldrick (sündinud 29. novembril 1987 Nottinghamis) on Inglismaal sündinud Iirimaa jalgpallur, kes mängib ründajana Inglismaa kõrgliiga klubis Sheffield United.
Ta alustas klubikarjääri Notts Countys, mille meeskonnas debüteeris ta 2004. aastal Inglismaa tugevuselt kolmandas liigas.
2004. aastal sõlmis ta lepingu Southamptoniga. Klubi põhimeeskonnas debüteeris ta järgmise aasta septembris Inglismaa liigakarika kohtumises Mansfield Towni vastu. Seejärel läks ta lühikeseks ajaks tagasi laenule Notts Countysse. 2006. aasta aprillis debüteeris ta Southamptoni põhimeeskonnas Inglismaa esiliigas. Hooaja 2006–07 teises pooles mängis ta laenul Inglismaa tugevuselt kolmanda liiga klubis AFC Bournemouth ja lõi 12 liigamänguga kuus väravat. Hooaja 2007–08 esimeses pooles mängis ta laenul samuti tugevuselt kolmanda liiga klubis Port Vale ja lõi 17 liigamänguga kaks väravat. Hooajal 2008–09 kuulus McGoldrick Southamptoni põhikoosseisu, lüües Inglismaa esiliigas 12 väravat.
2009. aasta juunis siirdus ta ühe miljoni naelsterlingi eest Inglismaa esiliiga klubisse Nottingham Forest, kellega sõlmis nelja-aastase lepingu. Hooaja 2011–12 esimeses pooles oli ta lühikest aega laenul kolmanda liiga klubis Sheffield Wednesday. Hooaja 2012–13 esimeses pooles mängis ta laenul kolmanda liiga klubis Coventry City ja lõi 22 liigamänguga 16 väravat. Hooaja 2012–13 teises pooles suundus ta laenule Ipswich Towni, kellega sõlmis 2013. aasta juulis püsiva lepingu. Ipswich Towniga mängis McGoldrick seejärel Inglismaa esiliigas veel viis hooaega ning tema kõige edukam hooaeg oli 2013–14, mil ta lõi 14 väravat.
2018. aasta juulis sõlmis ta lepingu Sheffield Unitediga, mis mängis toona Inglismaa esiliigas. Hooajal 2018–19 lõi McGoldrick liigas 15 väravat, aidates klubil kõrgliigasse jõuda. 2019. aastal valiti ta Sheffield Unitedi aasta mängijaks. Oma esimesed kaks väravat Inglismaa kõrgliigas lõi ta 11. juulil 2020 mängus Chelsea vastu.
Kuna tema vanaisa oli sündinud Iirimaal, sai McGoldrick võimaluse esindada koondises Iirimaad. Iirimaa jalgpallikoondises mängis ta aastatel 2014–2020 kokku 14 korda. Ainsa värava lõi ta 14. septembril 2019 EM-i valikmängus Šveitsi vastu.
Timo Suslov

Timo Suslov (sündinud 2. juulil 1981 Tallinnas) on Eesti politseinik ja poliitik, 2013. aastast Eesti Reformierakonna liige, Riigikogu XIV ja XV koosseisu liige, Balti Assamblee president. 
Haridus.
Ta lõpetas 1999. aastal Keila Gümnaasiumi ja 2004. aastal Sisekaitseakadeemia politseinikuna.
Töökäik.
1999. aastal oli ta Keila Linnavalitsuse spordinõuniku abi. Aastatel 2004–2008 oli ta Põhja Politseiprefektuuri kriminaalpolitseinik, 2008–2009 korrakaitsepolitseinik, 2009–2012 konstaablijaoskonna juht. 
Aastatel 2012–2021 oli ta Keila abilinnapea. Aastatel 2013 ja 2017 valiti ta Keila Linnavolikokku.
Poliitiline tegevus.
Seoses Riigikogu liikme Kaja Kallase volituste peatumisega tema nimetamise tõttu Vabariigi Valitsuse liikmeks asus Timo Suslov Kaja Kallase asendusliikmena 27. jaanuaril 2021 tööle XIV Riigikogu liikmena.
Ta nimetati 2022. aasta mais Eesti Reformierakonna peasekretäriks. 22. oktoobril 2025, mõned päevad pärast KOV valimisi, kus Reformierakonda toetas vaid 10 % hääletanutest, teatas ta erakonna juhatusele, et paneb peasekretäri ameti maha. 
Ta kandideeris 2023. aasta valimistel Riigikokku, kogus valimisringkonnas nr 4 (Harju- (v.a Tallinn) ja Raplamaa) 1033 häält ning osutus valituks.
Novembris 2024 süüdistati teda meedias selle eest, et ta tekitas samuti Reformierakonda kuuluvale töötule vennale Tanel Suslovile "sooja ametikoha" Keila tervisekeskuse juhatuses.
Isiklikku.
Ta on abielus ja tal on kaks poega. Tema hobid on tervisesport ja korvpall. Tema kaksikvend Tanel Suslov on korvpallikohtunik.
Pipi-Liis Siemann

Pipi-Liis Siemann (sündinud 17. novembril 1975 Retlas) on Eesti poliitik, XV Riigikogu liige. Ta oli aastatel 2012–2021 Türi vallavanem.
Poliitika.
Kuulus veebruarist 2008 kuni 2021. aasta lõpuni erakonda Isamaa. 23. maist 2022 on ta Eesti Reformierakonna liige.
Ta kandideeris 2023. aasta valimistel Riigikokku, kogus valimisringkonnas nr 8 (Järva- ja Viljandimaa) 2498 häält ning osutus valituks.
Gribojedovi kanal

Gribojedovi kanal (vene keeles канал Грибоедова) on Peterburi siselinna läbiv kanal, mis rajati 1739. aastal Krivuša jõe sängi. Aastatel 1764–1790 kanalit süvendati, kaldad tugevdati ja kaeti graniidiga. Kanal algab Moikas ja lõppeb Fontankas.
Ringkanal

Ringkanal (vene keeles Обводный канал "Obvodnõi kanal") on Peterburi pikim kanal, mis 19. sajandil märkis linna lõunapiiri. Neeva jõest mööda siselinna äärt Jekaterinhofka jõkke suubuva kanali pikkus on 8 kilomeetrit. Kanal kaevati aastatel 1769–1780 ja 1805–1833. 19. sajandi lõpuks, pärast tööstusrevolutsiooni, oli sellest saanud kanalisatsioon, mis kogus kõrval asuvate tööstusettevõtete reovett. Seejärel muutus kanal madalaks ja ei olnud enam laevatatav. Kanali kaldad on kaetud graniidiga.
Larissa Joonas

Larissa Joonas (sündinud 1960 Tatarstanis) on Eesti luuletaja, proosakirjanik ja tõlkija. 
Ta õppis Moskvas. Alates 1983. aastast elab Eestis Kohtla-Järvel. 
Ta töötab Tallinna Tehnikaülikooli Virumaa kolledži lektorina.
Tema luulekogu "Lennuradari tühikud" ("Пустоши флайтрадара") sai 2021. aastal Eesti Kultuurkapitali venekeelse kirjanduse аastaauhinna.
Metković

Metković on linn Horvaatias Dubrovniki-Neretva maakonnas. Metković asub Neretva jõe kallastel Hertsegoviina piiril.
Čapljina

Čapljina (kirillitsas Чапљина) on linn Bosnia ja Hertsegoviinas Hertsegoviina-Neretva kantonis.
Hertsegoviina-Neretva kanton

Hertsegoviina-Neretva kanton (horvaadi "Hercegovačko-neretvanska županija"; bosnia "Hercegovačko-neretvanski kanton") on üks kümnest Bosnia ja Hertsegoviina Föderatsiooni kantonist.
Kanton hõlmab peamiselt Neretva jõeoru piirkonda ja Hertsegoviina osi, mis asuvad selle halduskeskusest Mostarist läänes.
Ljubuški

Ljubuški (kirillitsas Љубушки) on linn Bosnia ja Hertsegoviinas Hertsegoviina-Neretva kantonis.
Sarajevo kanton

Sarajevo kanton (bosnia "Kanton Sarajevo", horvaadi "Sarajevska županija", serbia "Сарајевски кантон") on üks kümnest Bosnia ja Hertsegoviina Föderatsiooni kantonist.
Kantoni halduskeskus on Bosnia ja Hertsegoviina pealinn Sarajevo.
Lääne-Hertsegoviina kanton

Lääne-Hertsegoviina kanton (horvaadi "Županija Zapadnohercegovačka"; bosnia "Zapadnohercegovački kanton") on üks kümnest Bosnia ja Hertsegoviina Föderatsiooni kantonist.
Kantoni halduskeskus on Široki Brijeg.
Bosansko Podrinje kanton

Bosansko Podrinje kanton on üks kümnest Bosnia ja Hertsegoviina Föderatsiooni kantonist.
Kantoni halduskeskus on Goražde.
Široki Brijeg

Široki Brijeg (kirillitsas Широки Бријег) on linn Bosnia ja Hertsegoviinas Lääne-Hertsegoviina kantonis.
Anderson Cooper

Anderson Hays Cooper (sündinud 3. juunil 1967 New Yorgis) on Ameerika Ühendriikide teleajakirjanik. 2001. aastast on ta CNNi üks peamisi uudistesaatejuhte. 
Ta osales CBS Newsi saates "60 minutit" korrespondendina. Tema autorisaated olid "Anderson Cooper 360°", "Anderson Live" ja "Anderson Cooper Full Circle".
Ta on kajastanud uudiseid sõjast räsitud Somaaliast, Bosniast ja Rwandast.
Ta on olnud Ameerika Ühendriikide presidendikandidaatide debati moderaator.
Eraelu.
Cooper on avalikult tunnistanud oma homoseksuaalsust.
Słońsk

Słońsk (saksa keeles "Sonnenburg") on küla Poolas Lubuszi vojevoodkonnas Sulęcini maakonnas, Słoński valla halduskeskus.
Słońsk on kõige suurema elanike arvuga küla Lubuszi vojevoodkonnas.
Asulat on esmamainitud 1295. aastal, osalised linnaõigused sai 1341. aastal ja täielikud linnaõigused 1808. aastal. 1945. aastal läks Słońsk Saksamaa koosseisust Poolale ja kaotas linnaõigused.
Janice Dickinson

Janice Doreen Dickinson (sündinud 16. veebruaril 1955 New Yorgis) on Ameerika Ühendriikide supermodell. Ta on ka produtsent-ettevõtja, kes esineb sageli tele-, raadio- ja taskuhäälingusaadetes ning muusikavideotes.
1970. aastate lõpul alustas ta fotomodellitööd New Yorgis, kust suundus seejärel Pariisi. Kuni 1994. aastani jõudis ta korduvalt üle maailma tunnustatud moeajakirjade esikaantele. 
2000. aastail oli ta kohtunik telesaates "America's Next Top Model" ning hiljem osavõtja tõsielusaadetes ja saatekülaline meelelahutussaadetes.
Ta on avameelselt rääkinud noorpõlves tunnistatud pedofiiliast, karjääri kestel kogetud seksuaalse ärakasutamise juhtudest (sh Bill Cosby poolt), uimasti- ja alkoholisõltuvusest ning ka läbipõetud vähist.
Isiklikku.
Tal on kaks täisealist last. Los Angeleses elades on üks tema peamisi hobisid fotograafia.
Tipikas.tv

Tipikas.TV oli Tallinna Tehnikaülikooli üliõpilaste videoportaal ja internetitelevisioon. Videoportaal loodi TTÜ Filmiklubi poolt 2010. aastal. 
Portaali sisu oli enamasti TTÜ Filmiklubi toodang, aga sinna said üliõpilaselu ja ülikooliga seotud videoid lisada ka teised kasutajad.
Tipikas.tv tegi muu hulgas otseülekandeid spordivõistlustest.
Tipikas.tv uudised.
Tipikas.tv uudised oli 2011. aasta kevadsemestril alustatud TTÜ üliõpilaselu kajastav iganädalane uudistesaade. Saadet tootis TTÜ Filmiklubi ning see oli nähtav Tipikas.tv videoportaalis.
Vasaku käe reegel

Vasaku käe reegel on elektriõpetuses mnemotehniline juhis, mis määrab magnetväljas paiknevale vooluga juhtmele mõjuva jõu suuna. 
Reeglit on esitatud mitmel kujul. Tuntuim on kolme sõrme reegel:
 Kui asetada vasaku käe pöial, nimetissõrm ja keskmine sõrm üksteise suhtes risti ning seejärel suunata nimetissõrm magnetvälja suunda ja keskmine sõrm elektrivoolu suunda, siis näitab pöial juhtmele mõjuva jõu suunda.
Vooluga juhtmele mõjuv magnetinduktsiooni jõud on seega alati risti nii voolu kui ka magnetvälja suunaga. Magnetvälja suunaks loetakse suund lõunapooluselt põhjapoolusele (S &gt; N) ja voolu puhul suund plussklemmilt miinusklemmile (kokkuleppeline elektrivoolu suund).
Tuntud on ka Ampère'i seaduses esitatud samasisuline juhis:
 Kui väljasirutatud sõrmedega vasaku käe peopesa asetada vastu magnetvälja formula_1 suunda nii, et sõrmed näitavad voolu formula_2 suunda, siis näitab pöial juhtmele mõjuva jõu formula_3 suunda.
Međugorje

Međugorje on linn Bosnia ja Hertsegoviinas Hertsegoviina-Neretva kantonis. Međugorje asub Mostarist ligikaudu 20 km lõuneedelas.
2013. aastal moodustasid horvaadid Međugorje elanikest 98,7%.
Međugorje on katoliiklik palverännusihtkoht. Väidetavalt olevat alates 1981. aasta juunist Međugorje lähedal Maarja ennast ilmutanud lastele ja teismelistele.
Međugorjet külastab aastas üle miljoni inimese.
Charles Williams

Charles Cuthbert Powell Williams, ka lord Williams of Elvel, ka parun Williams of Elvel (9. veebruar 1933 Oxford – 30. detsember 2019), oli Suurbritannia poliitik ja literaat.
Pärast 1964. aastal London School of Economicsi lõpetamist tegi Williams eduka kiriketimängija ja ärijuhi karjääri. Ta oli aastatel 1985–1992 meediaettevõtte Mirror Group Newspapers plc direktor. 
1980. aastal nimetati Williams Briti impeeriumi ordu komandöriks ja 1985. aastal eluaegseks peeriks. Ta oli alates 1985. aastast kuni oma elu lõpuni Lordide koja liige kui leiboristlik peer. 2013. aastal nimetati ta Suurbritannia Salanõukogu liikmeks.
Prantsuse vastupanuliikumine

Prantsuse vastupanuliikumine (prantsuse keeles "résistance intérieure française"), ka lihtsalt Résistance, oli vastupanuliikumine okupeeritud Prantsusmaal (1940–1944). See hõlmas kõiki ühendusi ja rühmitusi, mis võitlesid teises maailmasõjas okupantide ja nende kollaboratsionistide vastu Prantsusmaa territooriumil vaherahu kehtestamisest 22. juunil 1940 kuni Prantsusmaa vabastamiseni 1944. aasta sügisel.
27. mail 1943 loodi vastupanurühmituste koordineerimisega tegelev Vastupanuliikumise Rahvuslik Komitee, mille eesotsas oli Jean Moulin (kuni hukkumiseni juulis 1943) ja seejärel Georges Bidault (hilisem peaminister).
Tuntud Prantsuse vastupanuvõitlejaid.
Brigaadikindralid.
1944. aastal anti brigaadikindrali sõjaväeline auaste viiele vastupanuvõitlejale:
Plewiska

Plewiska on küla Poolas Suur-Poola vojevoodkonnas Poznańi maakonnas Komorniki vallas. Plewiska asub Poznańi kesklinnast umbes 9 km edelas.
Arvo Hallik

Arvo Hallik (sündinud 4. novembril 1976) on eesti investeerimispankur.
Ta on Superia Corporate Finance'i partner.
Septembris 2018 abiellus Hallik Kaja Kallasega.
Stark Logistics.
Augustis 2023 tuli avalikkuse ette tõsiasi, et Arvo Hallikuga seotud ettevõte Stark Logistics AS korraldas ka Venemaa sissetungi ajal Ukrainasse kaubavedusid Venemaale, mis tekitas avalikkuses diskussiooni, kuna tema peaministrist abikaasa oli eelnevalt äritegevuse Venemaaga hukka mõistnud.
Kui Eesti Päevalehele kirjutatud arvamusloos kasutas psühhiaater ja endine filosoofia õppejõud Valdar Parve selle juhtumi kohta metafoorset sõnamängu, millest võis välja lugeda, nagu oleks Hallik variosanik Kaja Kallase firmas, esitas Arvo Hallik kahjunõude ja sai Parvelt hingeliste üleelamiste hüvituseks 1500 eurot ning vabanduse.
Kaja Kallase peaministrivisiidid

Allpool on täielik ülevaade Eesti peaministri Kaja Kallase ametialastest välisvisiitidest.
Visiitide arv riigi kohta, mida peaminister Kallas on külastanud:
Chomęcice

Chomęcice on küla Poolas Suur-Poola vojevoodkonnas Poznańi maakonnas Komorniki vallas. Chomęcice asub Poznańist umbes 14 km edelas.
Küla on esmamainitud 1418. aastal.
Chomentów

Chomentów on küla Poolas Święty Krzyżi vojevoodkonnas Jędrzejówi maakonnas Sobkówi vallas. Chomentów asub Jędrzejówist umbes 17 km idakirdes ja Kielce kesklinnast ligikaudu 21,5 km lõunaedelas.
Lukas Klostermann

Lukas Manuel Klostermann (sündinud 3. juunil 1996 Herdeckes) on Saksamaa jalgpallur, kes mängib paremkaitsjana Saksamaa kõrgliiga klubis RB Leipzig ja Saksamaa jalgpallikoondises.
2010. aastal liitus ta VfL Bochumi noortevõistkonnaga. 2014. aastal debüteeris ta Bochumi põhimeeskonnas Saksamaa esiliigas.
2014. aasta augustis siirdus ta Leipzigi. Leipzigi meeskonnas debüteeris ta Saksamaa esiliigas 2014. aasta detsembris. Esimese liigavärava lõi ta 24. aprillil 2015 mängus Darmstadt 98 vastu. Alates hooajast 2016–17 on ta Leipzigiga mänginud Saksamaa kõrgliigas.
2016. aasta suveolümpiamängude jalgpalliturniiril võitis Klostermann Saksamaa võistkonnaga hõbemedali. 2019. aastal võitis ta hõbemedali ka Saksamaa kuni 21-aastaste koondisega omavanuste Euroopa meistrivõistlustel. Saksamaa jalgpallikoondises tegi ta debüüdi 20. märtsil 2019 sõprusmängus Serbia vastu.
Nordi Mukiele

Nordi Mukiele Mulere (sündinud 1. novembril 1997 Montreuil's) on Prantsusmaa jalgpallur, kes mängib kaitsjana Prantsusmaa kõrgliigaklubis Paris Saint-Germain.
Aastatel 2004–2013 kuulus ta Paris FC noorteakadeemiasse. Seejärel liitus ta klubiga Stade Lavallois ja tegi 2014. aasta novembris debüüdi Prantsusmaa esiliigas.
2017. aasta jaanuaris siirdus ta Prantsusmaa kõrgliiga klubisse Montpellier HSC.
2018. aastal siirdus ta umbes 16 miljoni euro eest Saksamaa kõrgliigaklugisse RB Leipzig, kellega sõlmis viieaastase lepingu. Esimese värava Saksamaa kõrgliigas lõi ta 18. mail 2019 mängus Bremeni Werderi vastu. Leipzigis mängis ta kokku neli hooaega.
2022. aasta juulis sõlmis ta viieaastase lepingu Paris Saint-Germainiga.
Mukiele mängis aastatel 2015–2019 Prantsusmaa noortekoondistes. Prantsusmaa jalgpallikoondises tegi ta debüüdi 7. septembril 2021 MM-i valikmängus Soome vastu.
Tema vanemad on Kongo DV päritolu.
Amadou Haidara

Amadou Haidara (sündinud 31. jaanuaril 1998 Bamakos) on Mali jalgpallur, kes mängib poolkaitsjana Saksamaa kõrgliiga klubis RB Leipzig ja Mali jalgpallikoondises.
2016. aasta juulis liitus ta Austria kõrgliiga klubiga Salzburgi Red Bull. Ta asus esmalt mängima klubi reservmeeskonnas FC Liefering Austria esiliigas. Salzburgi meeskonnas debüteeris ta Austria kõrgliigas 2017. aasta aprillis.
2018. aasta detsembris sõlmis ta lepingu Leipzigiga. Esimese värava Saksamaa kõrgliigas lõi ta 30. märtsil 2019 mängus Hertha BSC vastu.
2015. aastal saavutas Haidara Mali kuni 17-aastaste koondisega noorte maailmameistrivõistlustel teise koha. Mali jalgpallikoondises tegi debüüdi 6. oktoobril 2017 MM-i valikmängus Elevandiluuranniku vastu. Koondisekarjääri esimese värava lõi ta 1. juulil 2019 Aafrika rahvaste karikavõistluste viimases alagrupimängus Angola vastu.
Studio Killers

Studio Killers on 2011. aastal loodud virtuaalne soome-taani-briti elektropopi ansambel, mis koosneb neljast animeeritud tegelasest.
Helina Rüütel

Helina Rüütel (sündinud 11. augustil 1997) on eesti sulgpallur.
Ta võitis 2015. aastal koos Kristin Kuubaga juunioride Euroopa meistrivõistlustelt naiste paarismängus pronksmedali. See oli Eesti esimene medal sulgpalli tiitlivõistlustelt.
Rüütel on naiste paarismängus võitnud 12 Euroopa karikasarja kuuluvat turniiri (kuus koos Kati-Kreet Marraniga ja kuus Kristin Kuubaga) ja seitsmel korral tulnud 2. kohale. Lisaks on Rüütel võitnud kahel korral Latvia Internationali segapaarismängus: 2020. aastal koos Mihkel Laanesega ja 2024. aastal koos Kristjan Kaljurannaga.
Eesti meistrivõistlustelt on Rüütel võitnud 9 kuldmedalit: 6 naispaarismängus (2014, 2017, 2019, 2022, 2023, 2025) ja 3 segapaarismängus (2016, 2024, 2025).
Saavutused.
Juunioride Euroopa meistrivõistlused.
"Naiste paarismäng"
BWF Euroopa karikasari.
"Naiste paarismäng"
"Segapaarismäng"
Tunnustus.
Tartumaa parima võistkonna liige 2015
Old College

Old College on Edinburghi Ülikooli juurde kuuluv hoone, mis majutab administratsiooni, õigusteaduskonda ja galeriid. Ehitis tarindati arhitekt Robert Adami projekti järgi.
Breukelen

Breukelen on linn Hollandis Utrechti provintsis. Linna järgi on nimetatud New Yorgi linnaosa Brooklyn.
Jugade loend kõrguse järjekorras

Siin on maailma kõrgeimaid koski loetletud kõrguse järgi kahes kategoorias – looduslikud ja tehislikud. Looduslikud kosed on eraldi jaotatud kogukõrguse järgi ning ühe konkreetse joa kõrguse järgi loenditesse.
Maailma kõrgeimad looduslikud kosed.
Kogukõrguse järgi.
Siin on kosed, mille kogukõrgus on vähemalt 600 m. Veealuseid koski, nt 3505-meetrist Taani väina katrakti, pole arvestatud.
Kõrgeima astme järgi.
Siin on kosed, mille ühe joa vabalangus on vähemalt 450 meetrit.
Loend riikidest, mille pealinn pole riigi suurim linn

Siin on loetletud riigid, mille pealinn ei ole riigi suurim linn.
Knife Party

Knife Party on Austraalia elektroonilise muusika duo, mis koosneb Rob Swire'ist ja Gareth McGrillenist – kahest trummi ja bassi bändi Pendulum liikmest .
Duo on töötanud artistidega nagu Swedish House Mafia, Steve Aoki, MistaJam, Foreign Beggars, I See MONSTAS, Tom Staar, Pegboard Nerds ja Tom Morello.
Knife Party jõudis DJMagi 2013. aasta top 100 DJ edetabelis isiklikule rekordilisele 23. kohale.
Svaasimaa monarhide loend

Siin on loetletud Svaasimaa monarhe (Svaasimaa kuningad).
Svaasimaa kuningas (tuntud ka kui "Ingwenyama") valitseb koos kuninganna emaga (tuntud ka kui "Ndlovukati"). Kuninga roll on olnud ajalooliselt rahva juht või isa, samal ajal kui kuninganna ema on rahva vaimne juht.
Nordea maja

Nordea maja (ka "Luminori maja") on 14-korruseline hoone Tallinna kõrghoonestatud asumis Maakris.
Nele Põldver

Nele Põldver on eesti psühholoog ja Tartu ülikooli eksperimentaalpsühholoogia teadur. Oma doktoritöö "Nägemistaju automaatsete protsesside eksperimentaalne uurimine" kaitses ta 2018. aastal Tartu ülikooli psühholoogia instituudis.
Tema teadustöö põhisuunad on eksperimentaalpsühholoogia, nägemistaju, kuulmistaju, keeletöötlus.
Ilona Faustova

Ilona Faustova (sündinud 29. märtsil 1982) on Eesti molekulaarbioloog ja modell.
Doktoritöö "L-tüüpi püruvaadi kinaasi kooperatiivse regulatsiooni mehhanismid" kaitses ta 2013. aastal Tartu ülikooli loodus- ja tehnoloogiateaduskonnas. Tema põhilised uurimissuunad on biokeemia, kitsamalt proteiinid ja ensümoloogia. Sünteetilise bioloogiaga seoses on ta viinud üliõpilaste uurimisrühmi ka rahvusvahelisele võistlusele International Genetically Engineered Machine (iGEM).
Ta on Tartu ülikooli molekulaarbioloogia kaasprofessor.
Prantsuse Ida-India Kompanii

Prantsuse Ida-India Kompanii (prantsuse keeles "Compagnie française pour le commerce des Indes orientales") oli Prantsuse kuningriigi kaupmeeste idapoolkerale (eelkõige Hindustani poolsaarele) suunatud prahitud ettevõtmine, mille rajas Jean-Baptiste Colbert ning see opereeris aastatel 1664–1794.
Mikk Jürisson

Mikk Jürisson (sündinud 22. juulil 1963) on eesti teadlane, Tartu ülikooli peremeditsiini ja rahvatervishoiu instituudi rahvatervishoiu kaasprofessor.
Ta lõpetas aastal 1990 Tartu Ülikooli arstiteaduskonna.
Oma doktoritöö "Reieluukaela murru tervise- ja majandusmõju Eestis", mis oli tollal teadaolevalt esimene terviklik reieluukaela murru tervise- ja majandusmõju hindamine Kesk- ja Ida-Euroopas, kaitses ta Tartu Ülikooli arstiteaduskonnas 2017. aastal. Tema uurimistöö põhisuunad on rahvatervishoid ja epidemioloogia.
Ivar Kruusenberg

Ivar Kruusenberg (sündinud 31. juulil 1984) on eesti teadlane, Tartu ülikooli keemilise ja bioloogilise füüsika instituudi vanemteadur, iduettevõtja ja endine lumelauasportlane.
Doktoritöö "Hapniku elektroredutseerumine süsiniknanomaterjalidel põhinevatel katalüsaatoritel" kaitses ta 2013. aastal Tartu ülikoolis. Järeldoktorantuuriks läks ta Berkeley ülikooli. Selles ülikoolis õppides alustas ta ka vesinikelementidele keskenduva iduettevõtte PowerUp Energy Technologies loomist. Praegu on ta selle ettevõtte tegevjuht. 
Ivar Kruusenbergi põhilised teadustöö uurimissuunad on keskkonnakeemia, bioenergeetika, pinna- ja piirpindade keemia, füüsikaline keemia, elektrokeemia, biotehnoloogia, molekulaarbioloogia, rakubioloogia, biofüüsika, majandus- ja tehnoloogiauuringud, süsinikukeemia, naftakeemia, kütuste ja lõhkeainete tehnoloogia, keemiatehnoloogia ja -masinaehitus.
Tunnustus.
2015 Fulbrighti stipendium
2013 Üliõpilaste teadustööde riiklik konkurss, 1. preemia loodusteaduste ja tehnika valdkonnas, doktoriõppe astmes
2009 Üliõpilaste teadustööde riiklik konkurss, 1. preemia loodusteaduste ja tehnika valdkonnas, magistriõppe astmes
Aaro Nursi

Aaro Nursi (sündinud 20. aprillil 1982) on eesti kliiniline logopeed. 
Tema teadustöö põhisuunad on logopeedia, neuroloogilised haigused ja kõnehäired; insuldihaigete kõne ja selle taastumise dünaamika hindamine; afaasia sõeltestid ja nende kohandamine eestikeelsete insuldipatsientide uurimiseks; dementsusega patsientide kõne ja kommunikatsiooni hindamine.
Nursi on OÜ Logopeedilise Teraapia Keskus Kõnekoda üks asutajatest.
Tunnustus.
2017 I preemia 2017.a. kasvatusteaduslike tööde riiklikul konkursil didaktilis-rakenduslike/õpikute kategoorias kõrgkooliõpiku "Kommunikatsioonipuuded lastel ja täiskasvanutel: märkamine, hindamine ja teraapia (peatüki "Afaasia ja teised neurogeensed kommunikatsiooinipuuded") eest
2011 Üliõpilaste teadustööde riiklik konkurss, terviseuuringute valdkonnas III koht: "Afaasia sõeluuring insuldi ägedas faasis"
Anne Uriko

Anne Uriko (sündinud 4. jaanuaril 1963) on kliiniline logopeed. Ta oli Tartu Ülikooli Kliinikumi kõne- ja neelamishäirete taastusravi keskuse looja ning juhataja. Uriko on keskendunud täiskasvanute erinevate kõne- ja neelamishäirete ravile.
2018. aastal oli Anne Uriko Eesti Kliiniliste Logopeedide Seltsi asutajaliige ning kuni 2022. aasta aprillini juhatuse esimees. 
2022. aastal asutati Eesti Kliiniliste Logopeedide Kutseliit (EKLK). Anne Uriko on Kutseliidu juhatuse esimees. EKLK on ametiühing, mis koondab tervishoiusüsteemis töötavaid kliinilisi logopeede ja seisab nende õiguste ja huvide kaitse eest. 
Anne Uriko on spetsialiseerunud neelamishäirete diagnostikale ja ravile. Uriko on Eestisse toonud kaasaegsed neelamishäire diagnostika meetodid nagu videofluoroskoopiline neelamisuuring ning fiiberendoskoopiline neelamisuuring (FEES uuring). Uriko on esimene Eesti kliiniline logopeed, kes on läbinud mõlema uuringu Euroopa Neelamishäirete Assotsiatsiooni (ESSD) sertifitseerimiseksami. Uriko on ennast täiendanud arvukatel rahvusvahelistel kursustel, pidanud ettekandeid ning omab mitmeid kompetentsi kinnitavaid sertifikaate.
Alates 2020. aasta novembrist töötab ta kliinikus Medita.
Septembris 2022 kinnitati Anne Uriko ESSD juures asuva Euroopa Düsfaagia Nõukogu (European Dysphagia Council, EDC) liikmeks.
Wydminy

Wydminy (saksa keeles "Widminnen") on küla Poolas Warmia-Masuuria vojevoodkonnas Giżycko maakonnas, Wydminy valla halduskeskus. Wydminy asub Giżyckost umbes 18 km idakagus.
Küla on ürikutes esmamainitud 1480. aastal. 16. sajandi keskpaiku ehitati Wydminysse kirik. Aastatel 1709–1710 suri 227 külaelanikku katku. Alevi staatuse sai Wydminy 1811. aastal. Raudteeühenduse sai asula 1868. aastal. Esimese maailmasõja ajal hävis 1914. aastal 75% Wydminyst. 1945. aastal sai Wydminy lahingitegevuses rängalt kannatada. Suur osa saksa rahvusest elanikkonnast evakueeriti või põgenes. 1945. aastal läks Wydminy Poola koosseisu. 5. juulist 1945 kuni 27. septembrini 1945 olid Wydminyl linnaõigused.
Dobroszyce

Dobroszyce (saksa keeles "Juliusburg") on küla Poolas Alam-Sileesia vojevoodkonnas Oleśnica maakonnas, Dobroszyce valla halduskeskus. Dobroszyce asub Oleśnicast ligi 7 km põhjaloodes ja Wrocławi kesklinnast umbes 28 km kirdes.
Ozan Kabak

Ozan Muhammed Kabak (sündinud 25. märtsil 2000 Ankaras) on Türgi jalgpallur, kes mängib keskkaitsjana Saksamaa kõrgliigaklubid Hoffenheim ja Türgi jalgpallikoondises.
2011. aastal liitus ta Galatasaray noorteakadeemiaga. Esimese profilepingu sõlmis ta klubiga 2017. aasta juulis. Klubi põhimeeskonnas debüteeris ta 2018. aasta mais.
2019. aasta jaanuaris siirdus ta Saksamaa kõrgliiga klubisse VfB Stuttgart. Sama aasta 3. märtsil lõi ta liigamängus Hannover 96 vastu kaks väravat. Hooajal 2018–19 valiti Kabak Bundesliga hooaja uustulnukaks.
2019. aasta juunis sõlmis ta viieaastase lepingu Saksamaa klubiga Schalke. 2021. aasta veebruaris läks ta Schalkest laenule Inglismaa kõrgliiga klubisse Liverpool. Inglismaa kõrgliigas debüteeris ta 13. veebruaril 2021 mängus Leicester City vastu. Hooajal 2021/22 oli ta laenul Inglismaa kõrgliigaklubis Norwich City.
2022. aasta juulis sõlmis ta nelja-aastase lepingu Hoffenheimiga.
Türgi jalgpallikoondises debüteeris Kabak 17. novembril 2019 EM-i valikmängus Andorra vastu. Koondisekarjääri esimese värava lõi ta 16. novembril 2022 sõprusmängus Šotimaa vastu. Ta kuulus Türgi koondisse 2021. aasta Euroopa meistrivõistlustel.
Oleśnica

Oleśnica (saksa keeles "Oels") on linn Poolas Alam-Sileesia vojevoodkonnas, Oleśnica maakonna halduskeskus. Oleśnica asub Wrocławi kesklinnast umbes 26 km idakirdes.
Asulat on esmamainitud 1189. aastal, linnaõigused sai 1255. aastal. 16.-17. sajandil oli linn oluline käsitöö ja kaubanduse keskus. Alates 19. sajandi keskpaigast arenes linnas tööstus. Raudteeühendus alates 1868. aastast. Teises maailmasõjas hävis umbes 80% linnast. 1945. aastal läks linn Saksamaa koosseisust Poolale.
Linna olulisim vaatamisväärsus on 16. sajandil rajatud Oleśnica loss.
Bezengi alpilaager

Bezengi alpilaager on mägironimise keskus Bezengi külas Kabardi-Balkaarias Põhja-Kaukaasias Venemaal. Selle lähedal asuvad Bezengi liustik ja Venemaa–Gruusia piir.
Laager loodi aastal 1959.
Pilte.
Jaan Künnapi fotosid 1977. aastast:
Nõukogude Liidu väegrupp Saksamaal

Nõukogude Liidu väegrupp Saksamaal (vene keeles "Группа советских войск в Германии"; saksa keeles "Gruppe der Sowjetischen Streitkräfte in Deutschland") oli NSV Liidu relvajõudude operatiiv-strateegiline väegrupp Saksamaal (dislotseerus aastatel 1945–1949 Nõukogude Liidu okupatsioonitsoonis Saksamaal, 1949–1990 Saksa Demokraatlikus Vabariigis ja pärast Saksa DV liitmist Lääne-Saksamaaga 1990–1994 Saksamaa Liitvabariigis. 
Juhtimine.
Väegrupi peakorter asus 1945–1946 Potsdamis ja 1946–1994 Wünsdorfis (Brandenburgis).
9. juunil 1945 loodud Nõukogude Liidu väegrupi Saksamaal ülemjuhatajaks määrati Nõukogude Liidu marssal Georgi Žukov, kes oli ühtlasi Nõukogude Liidu sõjalise administratsiooni Saksamaal kõrgem ülem. Ülemjuhataja ametis jätkasid külma sõja perioodil Nõukogude Liidu marssal Vassili Sokolovski (1946–1949), armeekindral Vassili Tšuikov (1949–1953), armeekindral Andrei Gretško (1953–1957), armeekindral Matvei Zahharov (1957–1960), kindralpolkovnik Ivan Jakubovski (1960–1961), Nõukogude Liidu marssal Ivan Konev (1961–1962), armeekindral Ivan Jakubovski (1962–1965), armeekindral Pjotr Koševoi (1965–1969), armeekindral Viktor Kulikov (1969–1971) ja teised.
Vägede väljaviimine.
Kogu tuumaarsenal viidi Saksamaalt (1990. aastal toimus Saksamaa taasühinemine) välja Nõukogude Liidu territooriumile enne 24. juunit 1991. 1992. aastal vähenes järsult väegrupi finantseerimine 19,8 miljoni margani (1991. aastal 820 miljonit marka).
Kokku lahkus Saksamaalt Lääne väegrupi koosseisu kuulunud 546 000 inimest, sealhulgas 339 000 sõjaväelast. 12. juunil 1994 toimus Wünsdorfis väegrupi lahkumisparaad.
Oleśnica (Święty Krzyżi vojevoodkond)

Oleśnica on linn Poolas Święty Krzyżi vojevoodkonnas Staszówi maakonnas, Oleśnica valla halduskeskus. Oleśnica asub Staszówist umbes 14 km edelas.
Oleśnica sai linnaõigused 1470. aastal, kuid kaotas need 1869. aastal. 1. jaanuaril 2019 sai Oleśnica linnaõigused tagasi.
Paraguay välisministrite loend

Alljärgnev on Paraguay välisministrite loend alates 1846. aastast.
Hiina Vabariigi suursaadik Paraguays

Hiina Vabariigi suursaadik Paraguays on Paraguaysse lähetatud Hiina Vabariigi diplomaatilise esinduse juht.
Diplomaatilised suhted loodi 8. juulil 1957.
Suursaadiku ametis on olnud järgmised isikud:
Rāmanāthapurami ringkond

Rāmanāthapurami ringkond (varem "Ranmad") on 2. järgu haldusüksus (ringkond) Indias Tamil Nadu osariigis.
Ringkonna pindala on 4123 km². Elanike arv on 1 353 445 (2011). 
Peamine turismiatraktsioon on Pāmbani saar. Seal asuv palverännaku sihtkoht Rameswarami linn on üks pühim paik Indias, võrdväärne Varanasiga. Saare loodetipus asub mahajäetud linn Danushkodi.
Gustavo Stroessner

Gustavo Adolfo Stroessner Mora (21. detsember 1945 Itauguá – 20. veebruar 2011 Asunción) oli Paraguay sõjaväelane (kolonel).
Tema isa oli president Alfredo Stroessner.
Nõukogude Liidu sõjaline administratsioon Saksamaal

Nõukogude Liidu sõjaline administratsioon Saksamaal (vene keeles "Советская военная администрация в Германии"; saksa keeles "Sowjetische Militäradministration in Deutschland") oli 6. juulil 1945 loodud riigijuhtimise organeid asendav sõjalise administratsiooni juhtorgan Nõukogude Liidu okupatsioonitsoonis Saksamaal.
Nõukogude Liidu sõjaline administratsioon Saksamaal ei allunud Nõukogude Liidu väegrupi Saksamaal ülemjuhatajale, vaid oli NSV Liidu Rahvakomissaride Nõukogu (1946. aastast NSV Liidu Ministrite Nõukogu) otsealluvuses.
Administratsiooni peakorter asus Karlshorstis (Ida-Berliini Lichtenbergi rajoonis).
NSV Liidu RKN määrusega 6. juunist 1945 määrati Nõukogude Liidu sõjalise administratsiooni Saksamaal kõrgemaks ülemaks ("главноначальствующий") Nõukogude Liidu marssal Georgi Žukov, kes kolm päeva hiljem sai ka Nõukogude väegrupi Saksamaal ülemjuhatajaks. 
Žukovi esimeseks asetäitjaks määrati armeekindral Vassili Sokolovski ja asetäitjaks riikliku julgeoleku 2. järgu komissar Ivan Serov. Kõrgema ülema ametis jätkasid Sokolov (1946–1949) ja armeekindral Vassili Tšuikov (1949). 
Oktoobris 1949 kuulutati välja Saksa Demokraatlik Vabariik. Nõukogude Liidu sõjaline administratsioon Saksamaal lõpetas oma tegevuse, kuid kohe loodi uus organ – Nõukogude Liidu kontrollkomisjon Saksamaal.
Nõukogude Liidu okupatsioonitsoon Saksamaal

Nõukogude Liidu okupatsioonitsoon Saksamaal (vene keeles "Советская зона оккупации Германии"; saksa keeles "Sowjetische Besatzungszone") oli sõjajärgses Euroopas algselt üks neljast okupatsioonitsoonist Saksamaal. 
Nõukogude okupatsioonitsooni juhtimist teostas NSV Liidu Rahvakomissaride Nõukogu (1946. aastast NSV Liidu Ministrite Nõukogu) otsealluvuses olev Nõukogude sõjaline administratsioon Saksamaal. 
Tsooni pealinn oli Ida-Berliin. 
Oktoobris 1949 kuulutati Nõukogude okupatsioonitsooni territooriumil välja Saksa Demokraatlik Vabariik.
Viktar Babarõka

Viktar Babarõka (sündinud 9. novembril 1963 Minskis) on Valgevene poliitvang, endine pankur, filantroop ja opositsioonifiguur, kes plaanis 2020. aasta Valgevene presidendivalimistel kandideerimist.
18. juunil 2020 vahistati ta koos oma poja Eduard Babarõkaga süüdistatuna rahapesus ja maksudest kõrvalehoidmises.
6. juulil 2021 mõistis Valgevene ülemkohus Babarõka süüdi ja määras talle 14-aastase vanglakaristuse.
Juulis 2023 mõisteti tema poeg Eduard Babarõka 8 aastaks vangi.